KTC บวกแรง 4% นิวไฮในรอบ 5 เดือน เก็งฯ “ระเฑียร” นั่งเก้าอี้ CEO ต่อ-ลุ้นผลงาน Q1/62 สดใส
KTC บวกแรง 4% นิวไฮในรอบ 5 เดือน เก็งฯ "ระเฑียร" นั่งเก้าอี้ CEO ต่อ-ลุ้นผลงาน Q1/62 สดใส โดย ณ 11.41 น. อยู่ที่ระดับ 35.50 บาท บวก 1.00 หรือ 3.63% ด้วยมูลค่าซื้อขาย 343.37 ล้านบาท
29 มี.ค. 2562

ผู้สื่อข่าวรายงานว่า บริษัท บัตรกรุงไทย จำกัด (มหาชน) หรือ KTC ณ 11.41 น. อยู่ที่ระดับ 35.50 บาท บวก 1.00 หรือ 3.63% ด้วยมูลค่าซื้อขาย 343.37 ล้านบาท ราคาหุ้นวิ่งแรงในรอบ 5 เดือน โดยนับตั้งแต่หุ้นเคยขึ้นไปทดสอบระดับ 36.00 บาท เมื่อวันที่ 17 ต.ค.61

บล.ฟินันเซีย ไซรัส กล่าวว่า ราคาหุ้น บมจ.บัตรกรุงไทย (KTC) ปรับตัวขึ้นเช้านี้ น่าจะมาจากเก็งกำไรตามข่าววันนี้ที่ระบุ นายระเฑียร ศรีมงคล ประธานเจ้าหน้าที่บริหาร KTC ได้รับการต่ออายุ ซึ่งจะครบอายุในเดือน พ.ย. เพราะก่อนหน้านี้ประเด็นนี้ได้สร้างความกังวลตลาดและกองทุน อย่างไรก็ตาม ยังไม่มีการประกาศออกมาเป็นทางการ หากนายระเฑียรได้ต่ออายุจริงก็จะเป็นผลดีกับ KTC ต่อไป แต่หากไม่ได้ต่ออายุ นายระเฑียรก็ยังคงนั่งเป็นกรรมการ KTC อยู่
ประกอบกับแนวโน้มในไตรมาส 1/62 จะออกมาดีทั้งเทียบช่วงเดียวกันของปีก่อน และ เทียบไตรมาสก่อนหน้า รวมทั้งในไตรมาส 2/62 จะมีธุรกิจใหม่ ได้แก่ ธุรกิจนาโนไฟแนนซ์ และพิโกไฟแนนซ์ และในช่วงครึ่งหลังของปีนี้ มีแนวโน้มผลประกอบการดี ดังนั้นจึงคงคำแนะนำ”ซื้อ” ราคาเป้าหมาย 38 บาท